Proposta de resolució sobre la Reclamació 6/2016 (annexa).
Proposta de resolució sobre la Reclamació 7/2016 (annexa).
Proposta de resolució sobre la Reclamació 8/2016 (annexa).
La presidenta obre la sessió, pregunta si tots els membres han pogut consultar l'acta de la sessió anterior, corresponent al Ple del dia 10 de març de 2016, que ha estat prèviament distribuïda als membres de la Comissió.
La presidenta demana si hi ha propostes d'esmenes a introduir al text de la proposta d'acta.
La mateixa presidenta de la Comissió, la senyora Elisabet Samarra, formula una esmena al text.
La secretària tècnica exposa l'estat de les reclamacions i relaciona els tràmits realitzats des del darrer Ple:
S'analitzen els supòsits en què s'ha produït un incompliment de la resolució del Ple i que no s'ha obtingut resposta posterior al requeriment d'execució, així com la publicació al web de la GAIP de les inexecucions o de les execucions parcials.
S'insisteix en posar de manifest que és l'administració contra la qual s'ha reclamat la que té l'obligació, d'acord amb la normativa i els textos de les resolucions, d'informar a la Comissió sobre les actuacions que hagi dut a terme per complir l'acord o la resolució.
Es valoren diferents aspectes del seguiment de la fase d'execució de les resolucions.
Proposta de resolució sobre la Reclamació 6/2016.
El senyor Josep Mir, membre de la Comissió i ponent de la proposta de resolució relativa a la Reclamació 6/2016, relata els elements més destacats de la tramitació d'aquesta reclamació i la seva repercussió en els fonaments jurídics.
El ponent exposa les esmenes introduïdes al text a proposta de la presidenta de la Comissió, la senyora Elisabet Samarra i del vicepresident, el senyor Oriol Mir.
El senyor Manel Ibarz, membre de la Comissió, exposa les seves consideracions sobre el text i formula algunes esmenes, que quedaran recollides en el document final de la proposta de resolució.
Proposta de resolució sobre la Reclamació 7/2016.
El senyor Oriol Mir, ponent de la proposta de resolució relativa a la Reclamació 7/2016, exposa els elements més destacats del cas i dels fonaments jurídics.
Són objecte d'anàlisi per part de tots els membres del Ple alguns elements de la proposta de resolució i les observacions al text assenyalades pel mateix ponent.
Es formulen algunes propostes d'esmenes per part de la presidenta de la Comissió, la senyora Elisabet Samarra i els vocals Josep Mir i Manel Ibarz.
Proposta de resolució sobre la Reclamació 8/2016.
El ponent de la proposta de resolució sobre la Reclamació 8/2016, el senyor Oriol Mir, exposa el supòsit que planteja aquesta reclamació, que és objecte d'una proposta de resolució desestimatòria.
El mateix ponent formula algunes consideracions al text, que són objecte d'anàlisi i d'incorporació a la proposta de resolució.
El senyor Manel Ibarz, membre de la Comissió, formula observacions al text.
La presidenta de la Comissió, la senyora Elisabet Samarra, informa que demà dia 18 de març hi ha convocada una reunió amb l'Associació d'Arxivers i Gestors Documentals de Catalunya, a la qual hi assistiran per part de la Comissió ella mateixa, el vicepresident i el vocal Josep Mir i, per part de l'Associació, el senyor Joan Soler, president, el senyor Vicenç Ruiz, vicepresident i la senyora Dolors Visa, vocal de Relacions Institucionals.
Informa també que ahir, dia 16 de març, va mantenir una reunió de coordinació amb el secretari de Transparència, el senyor Jordi Foz, i de presentació de la senyora Núria Espuny, que ha estat nomenada recentment pel Govern com a directora general de Transparència, Dades Obertes i Qualitat Democràtica.
En darrer terme, la presidenta de la Comissió exposa que ha rebut la invitació de l'Oficina Antifrau de Catalunya per a participar en l'Acte de lliurament del Segell Info-Participa a la qualitat i a la transparència de la comunicació pública local, que tindrà lloc el dia 20 d'abril al Born Centre de Cultura i Memòria, i una invitació del Consorci Administració Oberta de Catalunya per participar en una sessió, que tindrà lloc properament, adreçada als ajuntaments.